Document ID: 32011R0964

REGULAMENTUL (UE) NR. 964/2011 AL CONSILIULUI
din 26 septembrie 2011
privind stabilirea coeficienților corectori aplicabili de la 1 iulie 2010 remunerațiilor funcționarilor, agenților temporari și agenților contractuali ai Uniunii Europene repartizați în țările terțe
CONSILIUL UNIUNII EUROPENE,
având în vedere Tratatul privind funcționarea Uniunii Europene, în special articolul 336,
având în vedere Statutul funcționarilor Comunităților Europene și Regimul aplicabil celorlalți agenți ai Comunităților, stabilite prin Regulamentul (CEE, Euratom, CECO) nr. 259/68 al Consiliului (1), în special articolul 13 primul paragraf din anexa X la acesta,
având în vedere propunerea Comisiei Europene,
întrucât:
(1)
Este necesar să se țină seama de evoluția costului vieții în țările din afara Uniunii și să se stabilească, în consecință, coeficienții corectori aplicabili de la 1 iulie 2010 remunerațiilor care se plătesc funcționarilor, agenților temporari și agenților contractuali ai Uniunii repartizați în țările terțe, în moneda țării de repartiție.
(2)
Coeficienții corectori aplicați unor plăți în temeiul Regulamentului (UE) nr. 768/2010 al Consiliului (2) pot conduce la ajustări retroactive ale remunerațiilor, în sens pozitiv sau negativ.
(3)
Ar trebui să se prevadă plata retroactivă a unor sume în cazul unei majorări a remunerațiilor ca urmare a aplicării noilor coeficienți corectori.
(4)
Ar trebui să se prevadă recuperarea sumelor plătite în plus în cazul unei reduceri a remunerațiilor ca urmare a aplicării noilor coeficienți corectori pentru perioada cuprinsă între 1 iulie 2010 și data intrării în vigoare a prezentului regulament.
(5)
Este necesar să se prevadă ca o eventuală recuperare să se limiteze la o perioadă de cel mult șase luni, care să preceadă data intrării în vigoare a prezentului regulament, iar efectele acesteia să poată fi eșalonate pe o perioadă de cel mult douăsprezece luni de la data menționată anterior, prin analogie cu prevederile privind coeficienții corectori aplicabili în cadrul Uniunii remunerațiilor și pensiilor funcționarilor și celorlalți agenți ai Uniunii,
ADOPTĂ PREZENTUL REGULAMENT:
Articolul 1
Începând cu 1 iulie 2010, coeficienții corectori aplicabili remunerațiilor funcționarilor, agenților temporari și agenților contractuali ai Uniunii repartizați în țările terțe, care se plătesc în moneda țării în care sunt repartizați, sunt cei indicați în anexă.
Cursurile de schimb utilizate pentru calcularea remunerațiilor respective se stabilesc în conformitate cu normele de punere în aplicare a Regulamentului (CE, Euratom) nr. 1605/2002 al Consiliului din 25 iunie 2002 privind regulamentul financiar aplicabil bugetului general al Comunităților Europene (3) și corespund cursurilor de schimb aplicabile la data de 1 iulie 2010.
Articolul 2
(1) Instituțiile efectuează plăți retroactive în caz de creștere a remunerațiilor ca urmare a aplicării coeficienților corectori prevăzuți în anexă.
(2) Instituțiile efectuează ajustări retroactive negative ale remunerațiilor în caz de reducere a remunerațiilor ca urmare a aplicării coeficienților corectori prevăzuți în anexă pentru perioada cuprinsă între 1 iulie 2010 și 29 septembrie 2011.
Ajustările retroactive care presupun recuperarea unor sume plătite în plus se referă la o perioadă de cel mult șase luni anterioară datei de 29 septembrie 2011. Recuperarea se eșalonează pe o perioadă de cel mult douăsprezece luni de la data respectivă.
Articolul 3
Prezentul regulament intră în vigoare la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 26 septembrie 2011.

Labels: 2
19
5
9
15